**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

*Кмет на Община Русе*

**ОТНОСНО:** Приемане на Наредба за изменение и допълнение на Наредба №6 за условията и реда за установяване на жилищни нужди, настаняване под наем и продажба на жилища - общинска собственост/ Наредба №6 за УРУЖНННРЖОС/

**УВАЖАЕМИ ОБЩИНСКИ СЪВЕТНИЦИ,**

С настоящото предложение предлагаме да приемете Наредба за изменение и допълнение на Наредба №6 за УРУЖНННРЖОС, в частта, касаеща реда за класиране на общинските жилища за продажба.

**1. Причини за приемане на наредбата.**

С решение № 593, прието с Протокол №25 от 13.09.2021 год. на Общински съвет Русе е приета Наредба за изменение и допълнение на Наредба №6 за УРУЖНННРЖОС/, с която бяха приети ред и условия за продажба на общински жилища. Съгласно чл. 33, ал. 5 от наредбата, в случаите, когато са постъпили по-голям брой заявления от максимално определения от общинския съвет брой жилища за продажба, комисията по чл. 6 от наредбата определя кои жилища да преминат в списъка на общинските жилища, отредени за продажба, като класира жилищата в низходящ ред, съобразно критериите:

1. Срок на обитаване на общинското жилище от заявителя – 1 точка за всеки 5 завършени години  и

2.  Възраст на жилището – 1 точка за година и

3.  Вид на конструкцията – 3 точки за  панелно жилище, 1 т. за ЕПК и 2 т. за тухлено.

На 15 февруари изтече срока за подаване на заявления за закупуване на жилищата. При разглеждане на подадените заявления е установено, че голяма част от жилищата получават еднакъв брой точки - 7 бр. жилища са с 54 точки, 11 бр. са с 53 точки, 13 са с 52 точки. В случая, комисията не е определила 48–то жилище за продажба поради липса на ред за класирaне на жилищата с еднакви точки. Предлагаме класирането на жилищата с еднакви точки да се извършва чрез жребий, за провеждането на който да се уведомяват заявителите и да им се предоставя възможност да присъстват при извършването на жребия.

В наредбата липсва и ред за определяне на следващите в списъка жилища в случаите, когато наемателят на жилището от списъка на жилищата, отредени за продажба не заплати дължимата продажна цена, данъци и такси в определения тримесечен срок по чл. 35, ал. 4 от нaредбата. Предложението ни е в тези случаи, комисията по чл. 6 от наредбата да класира съответния брой следващо/и жилище/а за продажба, съобразно броя на жилищата, които преминават обратно в списъка на жилищата за настаняване на лица с установени жилищни нужди.

**2. Цели, които се поставят:**

Целта на предлаганата промяна е въвеждане на ред за класиране на общински жилища за продажба с еднакъв брой точки и за определяне на други жилища в случаите на отказ от страна на наемателя да закупи общинското жилище, отрдедено за продажба.

**3. Финансови и други средства, необходими за прилагането на новата уредба:**

Няма необходимост от общински финансови средства за прилагането на новата уредба. В частта за оределянето на други жилища, с приемането на наредбата ще се увеличи броя на възложените пазарни оценки за опредeляне на цена на общинските жилища.

**4. Очаквани резултати от прилагането, включително финансовите, ако има такива:**

В резултат на допълненията ще се въведе нормативно определен ред за класиране на жилищата, получили еднакъв брой точки, който да гарантира и прозрачност при класирането. С приемането на наредбата ще се регламентира и реда за класиране на следващите жилища, в случаите на отказ от страна на немателите за закупуване на общинските жилища.

**5. Анализ за съответствие с правото на Европейския съюз:**

Проектът на наредбата не противоречи и на правото на Европейския съюз. Този проект е в съответствие със Закона за общинската собственост и не противоречи и на други нормативни актове от по-висша степен, приети от законодателната и изпълнителната власт в Република България.

На основание с чл. 26, ал. 2 и ал. 4, изр. 2 от Закона за нормативните актове, отразяващ задълженията за провеждане на обществени консултации и за публикуване на Проекта за приемане на нормативен акт с цел информиране на населението и прозрачност в действията на институциите, в 14-дневен срок от публикуване на настоящото предложение на интернет страницата на общината и/или общинския съвет, се приемат предложения и становища относно така изготвения проект за приемане на Наредба за допълнение на Наредба №6 за условията и реда за установяване на жилищни нужди, настаняване под наем и продажба на жилища - общинска собственост. По- краткият срок за предложения се определя с цел недопускане на забавяне на производството по разглеждане на подадените заявления за продажба на общинските жилища.

Във връзка с гореизложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействията му с общинска администрация, предлагам на Общински съвет – Русе да вземе следното

**Р Е Ш Е Н И Е**

На основание чл. 79 от Административнопроцесуалния кодекс, чл. 8 от Закона за нормативните актове, чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация (ЗМСМА), чл. 47, ал. 3, във вр. с чл. 45а, ал.1 от Закона за общинската собственост и, Общински съвет – Русе,

**Р Е Ш И:**

Приема Наредба за изменение и допълнение на Наредба №6 за условията и реда за установяване на жилищни нужди, настаняване под наем и продажба на жилища - общинска собственост, както следва:

**§ 1.** В чл. 33 се допълва нова ал. 6, както следва: „(6) Когато няколко жилища са получили еднакъв брой точки, и с тях се надхвърля максимално определения брой жилища за продажба, комисията по чл. 6 определя жилищата за продажба чрез жребий. Наемателите на жилищата, за които се провежда жребия се уведомяват за датата и часа на жребия и им се предоставя възможност да присъстват при провеждането му. Жребият се провежда независимо дали заявителите присъстват при провеждането му.“

**§ 2.** В чл. 36, ал. 5 се допълва изречение второ със следния текст: „В тези случаи, комисията по чл. 6 от наредбата, определя следващото/ите жилище/а за продажба от утвърдения списък за класиране на жилищата за продажба.

**ЗАКЛЮЧИТЕЛНА РАЗПОРЕДБА**

**§ 3.** Настоящата наредба влиза в сила, считано от датата на публикуването й в интерет страницата на Общиннски съвет Русе.

**Вносител,**

**ПЕНЧО МИЛКОВ**

*Кмет на Община Русе*